སྤྱི་ཟླ་པའི་ཚེས་ཉིན།གེ་སར་འཕྲུལ་ལུང་དུ་འབོད་པའི་རྔ་བ་ཁུལ་ཆུ་ཆེན་རྫོང་ཨ་ཁོ་རིས་ཡུལ་ཤོག་ཏུ་གེ་སར་སྐོར་གྱི་རྡོ་བརྐོས་རི་མོ་ཁག་གཉིས་གསར་རྙེད་བྱུང་།ཁག་དང་པོ་ནི་ཨ་ཁོ་རིས་ཉི་ཤར་དགོན་པའི་ཀླད་ཀྱི་རི་སྐེད་སྒྲུབ་ཕུག་ལུང་པའི་ཉེ་འགྲམ་དུ་གནས་ཤིང་།ཇོ་དར་དང་རྩྭ་རྩི་ཤིང་གིས་ཡོངས་སུ་འགེབས་འདུག་པས།ལམ་འགྲོ་བས་ཧ་ཅང་མཐོང་དཀའ་བ་རེད།གནའ་སྔ་མོར་ས་གནས་དེ་གའི་མི་རྣམས་ཀྱིས་རྡོ་ཁང་ལས་ནས་རྡོ་བརྐོས་རྣམས་ལ་སྲུང་སྐྱོབ་བྱས་མྱངས་ཡང་།དུས་ཚོད་ཀྱི་འགྲོས་དང་བསྟུན་ནས་སུམ་ཆའི་གཉིས་ཙམ་གྱི་རྡོ་ཁང་སྔ་མོ་ནས་བརྡིབས་ཟིན།རྡོ་བརྐོས་མང་ཆེ་བ་རྣམས་ལ་ཉི་མ་ཕོག་ནས་སྔར་གྱི་ཚོན་མདོག་ཕལ་ཆེར་ཡལ་བ་དང་།མི་སྣ་དང་ཆིབས་པའི་མིང་རྣམས་ཀྱང་རབ་རིབ་ཏུ་གྱུར་འདུགཁག་གཞན་ཞིག་ནི་ཨ་ཁོ་རིས་ཉི་ཤར་དགོན་པའི་འདུ་ཁང་གི་ཐོག་བརྩེགས་གཉིས་པར་ཉར་ཚགས་བྱས་འདུག་ལ།ཚང་མ་ལ་ཚོན་བྱུག་ཡོད་པས་རྡོ་བརྐོས་ཀྱི་ཚོན་མདངས་རྣམ་པར་བཀྲ་ཞིང་།མི་སྣ་གསོན་ཉམས་ལྡན་པ།རི་མོར་བྱང་ཆ་དོད་པ་དང་གླིང་གི་དཔའ་རྟུལ་སུམ་ཅུ་དང་ཆིབས་པ་རྣམས་གླིང་སྒྲུང་གི་ནང་དོན་ལྟར་དུ་བརྐོས་འདུགདེ་དག་རི་སྐེད་དུ་ཡོད་པའི་རྡོ་བརྐོས་རི་མོའི་ནང་དོན་དང་ཕལ་ཆེར་འདྲ་ཡང་།མི་འདྲ་ས་ནི་ཁ་བྱང་དུ་མིའི་མིང་གཅིག་པུ་ལས་ཆིབས་པའི་མིང་བརྐོས་མེད་ལ།དཔའ་རྟུལ་འགའ་རེའི་མཚན་བསྡུས་བྲིས་བྱས་ཡོད་པ་དང་གོང་གི་དེ་ལྟ་བུའི་རྒྱས་པ་བྲིས་མེད།དགོན་པ་དེའི་མཆོག་སྤྲུལ་འཇིགས་མེད་བསྟན་འཛིན་ལགས་ཀྱིས་གསུངས་པ་ལྟར་ན།དགོན་པའི་ནང་གི་གེ་སར་གྱི་རྡོ་བརྐོས་དེ་དག་རི་སྐེད་ཀྱི་རྡོ་བརྐོས་དག་ལ་དཔེ་བླངས་ནས་གྲུབ་ཅིང་།བཤད་སྲོལ་ལྟར་ན་དེ་དག་ནི་རྡོ་བརྐོས་སྒྱུ་རྩལ་པ་གྲགས་ཅན་ཚེ་རིང་དོན་འགྲུབ་ཀྱིས་ལོ་ངོ་སུམ་ཅུའི་ཡར་སྔོན་དུ་བརྐོས་པ་རེད།